ועדת העבודה, הרווחה והבריאות, כנסת 17, פרוטוקול מספר 257, 2007-07-09 12:00

משה שרוני: אני מתכבד לפתוח את ישיבת ועדת העבודה, הרווחה והבריאות.

משה שרוני: על סדר היום הצעת חוק הביטוח הלאומי (תיקון מס' __) (בדיקת תלות בידי רופא מומחה), התשס"ז-2007, של חבר הכנסת יורם מרציאנו.

משה שרוני: בבקשה אדוני.

יורם מרציאנו: על-פי רוח הדברים שהתהלכו כאן בישיבה לפני כשבועיים, חשבתי לנכון להעלות את הגיל מ-80 ל-85 כדי להקל על אנשי משרד האוצר והביטוח הלאומי, אבל מסתבר שגם אילו היינו מעלים לגיל 100, יש איזו החלטה אובססיבית של משרד האוצר ושל המוסד לביטוח לאומי להתנגד לכל מה שטוב במדינת ישראל ושיכול לעשות טוב לקשישי ישראל.

יורם מרציאנו: בישיבה הקודמת ביקשתי מאנשי משרד האוצר והמוסד לביטוח לאומי, כמו אדוני היושב-ראש, שייתנו לנו הערכה לעלות התקציבית של הצעת החוק הזאת.

יורם מרציאנו: אשמח מאוד לשמוע את הנתונים על העלות התקציבים כדי שנוכל לציין את זה בחוק.

יורם מרציאנו: אבקש מאדוני לשמוע אם יש להם הצעות נוספות כלשהן, כפי שאתה ביקשת להביא, ואנחנו בהחלט נשקול כדי לקדם את החוק.

יורם מרציאנו: כבר אמרתי את דבריי בישיבה הקודמת, הדברים הברורים, והעליתי את הגיל ל-85, וקבענו שגמלת הסיעוד תהיה בשיעור 150 אחוז מקצבת יחיד מלאה, וזה לא בא במקום שמישהו יחליט שהוא רוצה 168 אחוז באופן עצמאי.

ג'ודי וסרמן: ואז יוכל להיבדק בידי אחות בדרך הרגילה.

יורם מרציאנו: על-פי שיקול דעתו.

יורם מרציאנו: אבל לא יכול להיות גרוע יותר מזה.

יורם מרציאנו: אני מבקש כרגע להעלות את הצעת החוק להצבעה ולהביא אותה כבר לקריאה ראשונה.

רועי קרת: חבר הכנסת מרציאנו הזכיר לפני תחילת הדיון שאין בעיה של כסף, הרי יש עודפים בתקציב, כפי ששמענו בחדשות.

רועי קרת: אני רוצה להסב תשומת הלב שעל פי הצעת החוק אין העברה של כסף לביטוח הלאומי.

רועי קרת: ההצעה הזאת תעלה כסף, ותיכף נשמע כמה.

רועי קרת: ענף הסיעוד נמצא בגירעון, וניזון רק מדמי הביטוח שנגבים.

רועי קרת: בנוסח המקורי של הצעת החוק היה סעיף שהתייחס לשיפוי של האוצר, אך הסעיף הזה ירד.

משה שרוני: ואם האחות בודקת והוא מקבל, זה לא עלות?

משה שרוני: למה אתם מבלבלים את המוח?

משה שרוני: אתם רוצים שכל ההשפלות שהגמלאים עוברים יימשכו, זה הכול.

משה שרוני: אל תדבר כאן על עלות.

יורם מרציאנו: פרט לכך אפשר להוסיף, הבעיה הזאת לא גדולה כל-כך.

יורם מרציאנו: אנחנו נמצאים אחרי קריאה טרומית, לקראת קריאה ראשונה.

יורם מרציאנו: אפשר להוסיף סעיף הקובע שזה יבוא מהרזרבות.

רועי קרת: זה מה שאני מבקש.

יורם מרציאנו: בסדר גמור, נוסיף את זה.

ג'ודי וסרמן: בדברי ההסבר ייאמר שזה בא מהרזרבה, זה המקור התקציבי.

ג'ודי וסרמן: עו"ד קרת אומר שבהצעה המקורית של הצעת החוק, שאושרה בדיון המוקדם, היה סעיף שיפוי, שקבע שככל שתיקון החוק שאתה מציע יגדיל את ההוצאות בביטוח הלאומי, אוצר המדינה ישפה.

ג'ודי וסרמן: בדיון האחרון חזרת בך מההצעה הזאת.

ג'ודי וסרמן: השאלה אם אתה רוצה בכל אופן שיהיה סעיף שיפוי.

יורם מרציאנו: אפשר להוסיף את זה כדי שיהיה לנו מקור תקציבי.

ג'רא רמסיס: אני ממחלקת המחקר בביטוח הלאומי ואתייחס לעלויות.

ג'רא רמסיס: לפי ההערכות שלנו ההצעה הזאת כרוכה בתשלום גמלת סיעוד לכ-36,000 זקנים בני 85 ומעלה, בעלות שנתית שנאמדת ב-1.2 מיליארד שקלים.

משה שרוני: כמה ריבית הוספתם כדי להגיע למיליארד?

ג'רא רמסיס: זה לא כולל ריבית, לא כולל שום תוספת.

משה שרוני: אתה רציני?

יורם מרציאנו: על-פי הערכות פקידי האוצר שהיו כאן בישיבה הקודמת הסכומים נמוכים יותר, כאשר דיברנו על בני 80.

יאיר זלברשטיין: ההערכה היתה לעלות של 3.5 מיליארד שקל.

יאיר זלברשטיין: אפשר לפרט את החישוב.

אסתר רייס: אני רוצה להתייחס, ואני מבקשת לא לכעוס עליי אלא לשמוע את הדברים, כי אני רואה שיש כאן כעס גדול מאוד.

משה שרוני: בוודאי שיש כעס על כך שמתעללים בזקנים ומשפילים אותם.

אסתר רייס: לפני שנתיים הוועדה הזאת דנה בצורת הבדיקה, כאשר יושב-ראש הוועדה היה חבר הכנסת יהלום, ובעקבות בקשת הוועדה הוקמה ועדה בראשות ד"ר שי בריל, שהיה אז יושב-ראש האגודה לגריאטריה.

אסתר רייס: בוועדה הזאת השתתפו אנשים רבים, שהופיעו בפני הוועדה וטענו נגד הבדיקה.

אסתר רייס: הוועדה ביקשה לעשות סקר גדול מאוד בין אנשים שנבדקו.

אסתר רייס: נתתי ליושב-ראש הוועדה את תוצאות הסקר.

משה שרוני: מתי זה הועבר לוועדה?

רועי קרת: העברתי אותו בצירוף למכתב ששלחתי לוועדה בשבוע שעבר.

משה שרוני: מתי זה הגיע אלינו?

ג'ודי וסרמן: המכתב הגיע לפני שבוע, אבל את הסקר קיבלנו רק עכשיו.

אסתר רייס: זה היה מצורף למכתב.

משה שרוני: רבותי, את הסקר הזה הייתי אמור לקבל לפני שבוע כדי שאספיק לעבור עליו.

משה שרוני: רציתם שאקרא אותו עכשיו, בזמן הישיבה?

אסתר רייס: שלחנו לכם את הסקר.

יורם מרציאנו: אני מבקש לתקן טעות, ואני מקווה שהיא לא נעשתה במכוון.

יורם מרציאנו: מחלקת המחקר והמידע של הכנסת הכינה לנו נייר עמדה בעניין זה.

יורם מרציאנו: ביקשנו מהם גם לאמוד את העלות התקציבית של הצעת החוק אם ייכללו בני 85 ומעלה.

יורם מרציאנו: הם מדברים על כ-31,000 אנשים, בכפוף למבחן ההכנסה, וקובעים שעלות הצעת החוק נאמדת ב-316 מיליון שקלים, ולא כפי שאמרת 1.2 מיליארד שקלים.

יורם מרציאנו: המספרים בכלל לא דומים.

ג'רא רמסיס: גם אם אלך לפי 31,000 זקנים, על-פי ההערכה של מחלקת המחקר והמידע של הכנסת, תכפיל את זה ב-12, תכפיל את זה ב-2,740 ותגיד לי כמה אתה מקבל.

משה שרוני: יש כאן טעות במחשבה.

יורם מרציאנו: מחלקת המחקר והמידע של הכנסת כתבה גם שזאת הערכה מֵרבית וסביר כי העלות בפועל עשויה להיות נמוכה יותר.

יורם מרציאנו: אינני יודע מאין לקחו את המספרים.

יורם מרציאנו: אתה מוכן להציג מאין הבאת את המספרים?

אדוארד קורצנשטיין: 31,000 אנשים זה האומדן המרבי.

אדוארד קורצנשטיין: יש 68-69 אלף אנשים בני 85 ומעלה בישראל, מתוכם 31,000 זכאים כבר לגמלת סיעוד.

אדוארד קורצנשטיין: חלק ניכר מהם לא יהיה זכאי למלוא גמלת הסיעוד בשל מבחן ההכנסה.

משה בר סימנטוב: מה פתאום?

משה בר סימנטוב: על סמך מה אתה אומר את זה?

משה בר סימנטוב: על-פי סקר הכנסות?

אדוארד קורצנשטיין: כן.

משה בר סימנטוב: זה לא תואם את מה שקורה בפועל.

משה שרוני: תוריד 75% ממה שאמר כרגע נציג האוצר, ותמשיך הלאה.

אדוארד קורצנשטיין: אלה ההנחות הקריטיות לחישוב.

וילמה מאור: אתה בודק את זה כאן בוועדה?

וילמה מאור: אתה לא אמור לבדוק לפני הישיבה?

אדוארד קורצנשטיין: האומדן הזה נעשה בטווח זמן קצר מאוד, ולצערי לא זכינו לשיתוף פעולה ממינהל המחקר והתכנון של המוסד לביטוח לאומי.

אסתר רייס: הסקר הזה, במחקר משותף עם מכון ברוקדייל, נשלח לוועדה לפני שבוע.

אסתר רייס: הוא כלל מדגם גדול מאוד של אנשים שקיבלו תשובה חיובית, שטרם קיבלו תשובה או שקיבלו תשובה שלילית.

אסתר רייס: 96% מן האנשים אמרו שהתייחסו אליהם בכבוד.

אסתר רייס: הסקר בפניכם.

אסתר רייס: אנחנו תמיד נדהמים מחדש מן הפער בין מה שאנו שומעים מן האנשים על הבדיקות שעברו ובין מה שאנו שומעים כאן.

משה שרוני: אראה לך את המכתבים שקיבלתי.

אסתר רייס: אנחנו עושים 10,000 הערכות תלות בחודש.

אסתר רייס: קורה לפעמים שאנשים כועסים, כי זה לא הבדיקה הראשונה והם חושבים שמגיע להם לקבל.

אסתר רייס: קשה מאוד להגיע ל-100% שביעות רצון.

אסתר רייס: אבל 96% מן האנשים, על-פי סקר שמכון ברוקדייל היה שותף לו, אמרו שכן מתייחסים אליהם בכבוד.

אסתר רייס: את הבדיקה עושות אחיות.

יורם מרציאנו: פנו אליי אחיות שטיפלו באנשים האלה, והן עצמן עושות את הבדיקות, וסיפרו לי על ההשפלות האלה.

יורם מרציאנו: אני מבקש ממך לא לעשות תנועת יד של ביטול כלפי חברי כנסת, תנהגי בנימוס.

אסתר רייס: חבר הכנסת מרציאנו, מאחר והעברת אלינו פניה של אחות, בדקנו ומצאנו שהאחות שפנתה אליך פוטרה על-ידינו ואולי כועסת.

משה שרוני: אני לא מבין אתכם.

משה שרוני: או שאתם לא מבינים את הצעת החוק, או שאתם רוצים להיות העליונים.

משה שרוני: מה אומר החוק הזה?

משה שרוני: אדם שמגיע לגיל 85 ולא רוצה לעבור בדיקה על-ידי אחות, יעבור בדיקה על-ידי רופא מומחה, נקודה.

משה שרוני: מה הבעיה?

משה שרוני: הרופא פחות טוב מן האחות שלכם?

אסתר רייס: ראשית, המבחן הזה הוא לא מבחן משפיל, עושה אותו איש מקצוע בבית הזקן.

אסתר רייס: שנית, בוועדה הוצע בין היתר שהבדיקה תיערך על-ידי רופאים, אך הרעיון נפסל מכול וכול, בשל שתי סיבות.

אסתר רייס: אחת, במבחנים שמטרתם לבדוק את היכולת ואת הצורך בעזרת הזולת יש מומחיות דווקא לאחיות ולפיזיותרפיסטים.

אסתר רייס: רופאים אף פעם לא היו מומחים בדברים האלה.

אסתר רייס: שתיים, כולנו יודעים שרופאים שעובדים היום במערכת מחויבים מאוד ללקוחות שלהם.

אסתר רייס: יש חשש שיהיה קשה מאוד לקבל בדיקה סטנדרטית ואובייקטיבית, שכל האנשים ייבחנו על-פי אותה מידת מידה.

אסתר רייס: לכן אני סבורה שיש מקום להתייחס לגיל, אולי לתת עוד איזה קרדיט מפאת הגיל.

משה שרוני: אתם רוצים לקבוע את גיל 100 כגיל הסף?

ג'ודי וסרמן: איזה סוג של קרדיט את מציעה לכלול?

אסתר רייס: למשל במבחן התלות אולי יש מקום להתייחס לגיל כזיכוי נוסף.

ג'ודי וסרמן: ואז לומר מה?

אסתר רייס: שזה יקל על אנשים מבוגרים יותר להגיע לסף הזכאות.

אסתר רייס: אני לא אומרת שלא צריך להתייחס לבעייה של גיל, אבל להוציא את הבדיקה מאנשים מיומנים שעובדים לפי מבחנים סטנדרטיים ולהעביר אותה לאנשים המחויבים ללקוחות - - -

יורם מרציאנו: את מאשימה רופאים מקצועיים שהם מחויבים ללקוחות?

יורם מרציאנו: את מאשימה כאן את הרופאים בדבר חמור מאוד.

אסתר רייס: אני לא מאשימה.

אסתר רייס: הם אומרים את זה בעצמם.

גדעון בן ישראל: הסתדרות הגמלאים תומכת בהצעת החוק הזאת.

גדעון בן ישראל: אינני יודע מאין נלקחו המספרים, אבל אנחנו מקבלים כל הזמן תלונות על היחס לקשישים בעת הבדיקה.

גדעון בן ישראל: דעו לכם שאצל אדם קשיש הכבוד העצמי, היחס האנושי חשוב לא פחות, ולפעמים יותר, מהכסף.

גדעון בן ישראל: אתם חוששים שמא הרופאים יהיו חשודים?

גדעון בן ישראל: אתם ביטלתם את ההסכם שהיה לכם עם גוף אובייקטיבי שסיפק אחיות.

גדעון בן ישראל: היום עם כל אחות אתם חותמים על הסכם אישי והן כפופות למוסד, ואחרי כן את מעיזה לומר שאתם חוששים שהרופאים יהיו מחויבים ללקוחות?

גדעון בן ישראל: הרי האחיות האלה תלויות בכם עכשיו.

גדעון בן ישראל: אם אחות חלילה תתחיל לתת תוצאה יותר חיובית, מחר לא תהיה יותר במוסד.

גדעון בן ישראל: איך את מעיזה לדבר על זה?

גדעון בן ישראל: זה מזכיר לי, אמר לי פעם איש משרד האוצר: אדון בן ישראל, אנחנו בבעיה אתכם כי תכננו שתחיו עד גיל 65 ויש לנו עכשיו בעיה.

גדעון בן ישראל: סליחה שהזקנים חיים.

משה שרוני: זאת לא בעיה.

משה שרוני: משרד האוצר יוציא את כל הפקידים, ייתן להם מקלעים ויגמרו עם הגמלאים, זה הכול.

משה שרוני: מה הבעיה?

גדעון בן ישראל: אני יושב-ראש הוועדה לזקנה ושארים של מועצת הביטוח הלאומי.

גדעון בן ישראל: אני מתפלא מאוד שלא העליתם את זה שם לדיון.

גדעון בן ישראל: אתם באים הנה תמיד בגישה שלילית, כאילו אתם מייצגים את המוסד.

גדעון בן ישראל: המוסד זה לא רק המינהלת, המוסד זה גם גוף ציבורי.

גדעון בן ישראל: אני משתומם ומתפלא שהמוסד נוקט מין עמדה קיצונית אפילו יותר ממשרד האוצר.

גדעון בן ישראל: זה לא הולם את המוסד לביטוח לאומי.

גדעון בן ישראל: לא בשביל זה קיים המוסד לביטוח לאומי.

גדעון בן ישראל: אני מבקש מאוד שתהיה תמיכה בהצעה החשובה הזאת.

משה בר סימנטוב: גם אנחנו במשרד האוצר נשמח להתייחס להצעה.

משה בר סימנטוב: אני נציג אגף התקציבים, לא נציג החשב הכללי.

משה שרוני: חשבתי שהחשב הכללי, מר זליכה, גם כן נמצא כאן ...

משה בר סימנטוב: בעניין השיפוי, נושא שעלה כאן – מבחינתנו זה נושא חדש.

ג'ודי וסרמן: אנחנו בהכנה לקריאה ראשונה, לכן אין נושא חדש.

משה שרוני: הם יעלו את הטענה לקראת הקריאה השנייה והשלישית.

משה בר סימנטוב: יש כאן התנגדות גם מקצועית, ושמענו אותה כרגע מנציגת המוסד לביטוח לאומי - -

יורם מרציאנו: עכשיו אתה מתייחס לצד המקצועי?

משה בר סימנטוב: - - וגם התנגדות תקציבית.

יורם מרציאנו: קרא לילד בשמו.

משה בר סימנטוב: הממשלה מתנגדת להצעת החוק, ושר הרווחה והשירותים החברתיים מתנגד.

משה שרוני: אני דווקא אוהב כשהממשלה מתנגדת שאני אעביר לקריאה ראשונה.

יורם מרציאנו: אם השר הרצוג יהיה בפגישה עם הסתדרות הגמלאים הוא יגיד להם שהוא תומך.

משה בר סימנטוב: הממשלה קיבלה החלטה, והשר הרצוג והשר רפי איתן תמכו בה.

משה שרוני: מה העלות הסופית שלכם?

משה בר סימנטוב: לא ברור לי אילו הנחות הניחו במחלקת המחקר והמידע של הכנסת, אבל בכל הנחה סבירה, ואנחנו מבססים את זה על התפלגות ההכנסות כפי שאנו מכירים, זה לפחות מיליארד או 1.2 מיליארד שקל.

זהבה וייזר: אני אחות ארצית במשרד הרווחה.

זהבה וייזר: אני רוצה להתייחס למספר היבטים.

זהבה וייזר: ראשית, לגבי בדיקה של הערכות, וגם בתשובה לדברי מר בן ישראל על הפסקת חוזה עם ביטוח לאומי.

זהבה וייזר: המוסד לביטוח לאומי מעביר היום את כל העובדים שלו שעושים הערכות תלות הכשרה מקצועית מאוד, ולכן היתה הפסקה של החוזה.

משה שרוני: מר גדעון בן ישראל לא התייחס לכך שאתם מעבירים קורסים.

גדעון בן ישראל: דיברתי על התלות המוחלטת של האחיות במוסד.

משה שרוני: הן עובדות על-פי התקן בפנסיה תקציבית?

זהבה וייזר: לא.

זהבה וייזר: הן עצמאיות.

משה שרוני: איך הן עצמאיות?

משה שרוני: הן חתומות על חוזה אישי.

זהבה וייזר: הן לא עובדות בתלות במוסד לביטוח לאומי.

זהבה וייזר: כאשר אנחנו מקבלים תלונות – ואנחנו מקבלים מעט תלונות, ואני יצאתי לבדוק בשטח את האנשים, וגם את הבדיקות – הביטוח הלאומי אובייקטיבי לחלוטין ובודק כל תלונה, ומוכן לשלוח אפילו מעריך נוסף כדי לבדוק את המקרה.

זהבה וייזר: בפעמים שיצאתי לשטח עם מנהלים של לשכות בארץ, רק במעט מאוד מקרים גילינו טעות בהערכה של מבחן התלות.

זהבה וייזר: נכון שיש לאנשים הערכות שונות על הבדיקה.

זהבה וייזר: ישבתי בוועדה עם ד"ר בריל.

זהבה וייזר: הבדיקה לא משפילה ולא מתעללת, אני אומרת בוודאות.

זהבה וייזר: כדי לאמוד את היכולת של אדם לתפקד צריך לעשות עליו תצפית.

זהבה וייזר: באותה מידה שהוא מגיע לרופא והרופא צריך לבדוק אותו, גם בדיקת התפקוד צריכה להתבצע.

זהבה וייזר: אני לא מאמינה שרופאים יוכלו לתת מענה לזה, להגיע לביתם של אנשים.

שרה לוי: אני מהאגף לגריאטריה במשרד הבריאות.

שרה לוי: אם המדינה רוצה לתת באופן אוטומטי מעל גיל 85 הטבה כלשהי, אני מברכת על כך, אין לי התנגדות, אבל אם יש לנו מגבלה תקציבית - - -

משה שרוני: את לא במשרד האוצר.

משה שרוני: תדברי מבחינה מקצועית.

שרה לוי: אני מדברת מבחינה מקצועית.

שרה לוי: השאלה למי לייעד את מה שמגיע בהתאם לירידה התפקודית שלו.

שרה לוי: כאן נכנס הפן המקצועי, וכפי שקיים בכל העולם, עושים את זה בביתו של הקשיש, עושים את זה בצורה מקצועית על-ידי אחיות.

שרה לוי: גם אם נרצה שרופאים יבואו, הם לא יגיעו לביתו של הקשיש.

שרה לוי: הרופא מומחה לעשות אבחנות, אבל בעניין התפקוד המומחיות נמצאת בידי אנשי מקצוע אחרים.

שרה לוי: אם מוגשות תלונות, כמו בכל גוף צריך לטפל בבעיה, בתהליך.

שרה לוי: אני רוצה לומר שאין כאן השפלה.

שרה לוי: כל הזמן יש מעקב וההערכה על הנושא.

שרה לוי: בכל זאת, אם המדינה רוצה לתת מעל גיל 85, אשמח שתתן.

משה שרוני: כמה פיקוח יש על כל זה?

משה שרוני: כמה מפקחים יש בכל רחבי הארץ?

רוני דינור: יש לנו 60 יועצות ו-600 מעריכים בכל רחבי הארץ.

אסתר רייס: יש 60 מפקחים על איכות ההערכה.

רוני דינור: פרט לצוות הארצי.

אברהם רביץ: האם הגעתם כבר לסכומים שמפחידים אותנו כאן בוועדה?

משה שרוני: למה לומר שזה מפחיד אותנו?

משה שרוני: יש 15 מיליארד שקל הכנסות שלא חלמו עליהן.

משה שרוני: מה מפחיד כל-כך?

אברהם רביץ: האם עשיתם עבודה במוסד לביטוח לאומי – אתם יודעים לעשות את זה בקלות – על התפלגות לפי גילאים שונים, לא רק 85 אלא התפלגות של הגילאים המופלגים, לבחון כל קבוצת גיל לעומת הסכום?

אברהם רביץ: תציגו נייר כזה לוועדה.

משה שרוני: חבר הכנסת רביץ, הם יעבירו את הנייר הזה לקראת הקריאה השנייה והשלישית.

אסתר רייס: מבין האנשים שגילם למעלה מ-85 בלאו הכי 55% כבר מקבלים גמלה כלשהי.

אברהם רביץ: בגיל 86 הסכום יהיה נמוך יותר.

ג'ודי וסרמן: אני מבינה שהוועדה מקבלת את הערכת העלות ששמענו ממשרד האוצר – כמיליארד שקלים בשנה.

אברהם רביץ: מה נעשה עם ההגבלה לגבי חקיקה שעלותה מעל 5 מיליון שקל?

ג'ודי וסרמן: תידרש תמיכה של 50 חברי כנסת.

משה שרוני: אנחנו נביא את החמישים האלה, אל תדאג.

איתי עצמון: הצעת חוק הביטוח הלאומי (תיקון מס' __) (בדיקת תלות בידי רופא מומחה), התשס"ז-2007 סעיף 1 – תיקון סעיף 224 לחוק העיקרי "בחוק הביטוח הלאומי [נוסח משולב], התשנ"ה-1995 (להלן – החוק העיקרי), בסעיף 224, אחרי סעיף קטן (ג) יבוא: "(ג1) (1) על אף האמור בסעיף קטן (ג), בדיקת מידת התלות בעזרת הזולת לגבי מבוטח שמלאו לו 85 שנים יכול שתיערך, לפי בחירת המבוטח, גם בידי רופא מומחה; קבע הרופא המומחה כי המבוטח תלוי בעזרת הזולת כאמור בסעיף קטן (א)(1) עד (2), יהיה המבוטח זכאי לגמלת סיעוד בשיעור השווה ל-150% מקצבת יחיד מלאה; לענין פסקה זו, "רופא מומחה" – רופא בעל תואר מומחה לפי פקודת הרופאים [נוסח חדש], התשל"ז-1976, בתחום מומחיות הנוגע למצבו הרפואי או התפקודי של המבוטח, שבגינו הוא נזקק לעזרת הזולת.

איתי עצמון: (2) השר יקבע הוראות לענין פסקה (1), לרבות לענין טופס שימלא רופא מומחה לשם קביעת מידת התלות בעזרת הזולת של המבוטח.

איתי עצמון: " סעיף 2 – תחילה ותחולה תחילתו של סעיף 224(ג1) לחוק העיקרי, כנוסחו בסעיף 1 לחוק זה, ביום ____, והוא יחול על מי שהגיש תביעה לגמלת סיעוד ביום התחילה ואילך.

איתי עצמון: "

אברהם רביץ: אני רוצה להציע, כדי להיות פרודוקטיבי, אולי נאמר שאל הרופא המומחה תתלווה אחת מן המומחיות של המוסד לביטוח לאומי?

משה שרוני: נדון בזה לקראת הקריאה השנייה והשלישית.

אברהם רביץ: לכך התכוונתי, אני מציע שזה יידון לקראת הקריאה השנייה והשלישית.

אברהם רביץ: אני לא אומר את זה כדי לעצור את תהליך החקיקה.

רוני דינור: מה זה רופא מומחה?

רוני דינור: כל רופא משפחה?

ג'ודי וסרמן: לא רופא משפחה, אלא רופא בעל תואר מומחה.

משה שרוני: מי בעד העברה לקריאה ראשונה?

משה שרוני: מי נגד?

משה שרוני: הצבעה בעד הצעת חוק הביטוח הלאומי (תיקון מס' __) (בדיקת תלות בידי רופא מומחה), התשס"ז-2007 – רוב נגד – אין נמנעים – אין החוק נתקבל.

משה שרוני: החוק נתקבל ויועבר לקריאה ראשונה.

משה שרוני: תודה רבה.